John Lee, fyrrverandi öryggismálastjóri Hong Kong, tekur við sem leiðtogi landsins af Carrie Lam. Þetta varð ljóst eftir að sérstök kjörnefnd skipaði hann í embættið í lokaðri atkvæðagreiðslu. Talið er að hann muni enn auka áhrif kínverskra stjórnvalda í landinu.
Lee var einn í framboði og af rúmlega fjórtán hundruð sem greiddu atkvæði kusu aðeins átta á móti honum. Leiðtogar Hong Kong hafa hingað til komið úr opinberri þjónustu og viðskiptalífinu, en Lee hefur aðallega unnið í löggæslu.
Undanfarin ár hafa verið stormasöm í Hong Kong. Mikil mótmæli hófust árið tvö þúsund og nítán þegar lög voru sett sem heimiluðu framsal á föngum til meginlands Kína. Lee átti stóran þátt í að koma þeim lögum á en þau voru síðar afturkölluð. Mótmælin stóðu mánuðum saman og var aðalkrafan sjálfstæði Hong Kong en þau voru oft og tíðum kæfð af mikilli hörku - til dæmis vatnsslöngum, táragasi, gúmmíkúlum og jafnvel hefðbundnum skotvopnum. Lee hafði yfirumsjón með þeim aðgerðum sem öryggismálastjóri landsins. Mótmæli eru nú að mestu bönnuð í landinu.
Lee hefur í gegnum tíðina verið afar hliðhollur kínverskum stjórnvöldum og því er litið á þessa skipun sem aukna viðleitni kínverskra stjórnvalda til að auka völd sín í Hong Kong.
Lee sagði þegar úrslitin voru ljós að hann ætlaði að láta verkin tala, vekja upp samstöðu meðal þjóðarinnar og koma efnahag landsins á rétta kjöl. Efnahagurinn hefur versnað verulega þar sem hann byggir mikið á viðskiptum milli landa en þau hafa dregist mikið saman vegna heimsfaraldursins.
Joseph Borrell utanríkismálastjóri Evrópusambandsins gagnrýndi skipunina í morgun og segir hana á svig við lýðræðisleg vinnubrögð. Þetta sé enn eitt skrefið í að leysa upp stjórnkerfið sem kallast ein þjóð, tvö kerfi - sem þýðir að grafið sé undan þeirri sjálfstjórn sem Hong Kong hefur hingað til átt að hafa.